《答束徽之索诗》
宋代·王令

世味久已谙，多恶竟少好。
惟诗素所嗜，决切欲深造。
人安己不素，众耻我独冒。
有如獭行迹，欲改复自蹈。
肝肠困寻搜，吻舌倦抟造。
心灵无余多，为此日有耗。
已勤尚无成，既苦每自劳。
自笑如秋蝉，饥极不止噪。
努力排韩门，屈拜媚孟灶。
惟此二公才，百牛饱怀抱。
我如饿旁者，盼盼不得犒。
不知去几多，穷行究未到。
无门隔籓篱，发罅窥堂奥。
爱之不可入，抵触发狂噪。
借使苟有成，不知竟何要。
孤名非所求，弊俗讵足傲。
况乃非所及，穷海未为浩。
不知何时素，定讫死与耄。
因疑今世人，恐有我同操。
徽之才超高，竿幢出标纛。
为学尚淹蕴，富橐不肯暴。
文章内朱豹，外袭一以皂。
大论尤坚强，推舟出行奡。
珉砆不施功，径欲制珪瑁。
幸此不我陋，教诲日陈告。
昨因语及诗，请我使自道。
屡谢不得命，迫窄遂颠倒。
披坚诱羸兵，伏瓴待穿盗。
取媵虽然必，窘穷亦堪悼。
勉为瓦砖投，幸有金珠报。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。